31999R0149
L 018/3
JURNALUL OFÍCIAL AL UNIUNII EUROPENE
REGULAMENTUL (CE) NR. 149/1999 AL CONSILIULUI
din 19 ianuarie 1999
de modificare a Regulamentului (CE) nr. 2027/95 de instituire a unui sistem de gestionare a efortului de pescuit referitor la anumite zone și resurse de pescuit comunitare
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3760/92 al Consiliului din 20 decembrie 1992 privind instituirea unui sistem comunitar al pescuitului și acvaculturii (1), și în special articolul 8 alineatul (4),
având în vedere propunerea Comisiei,
întrucât Regulamentul (CE) nr. 685/95 al Consiliului din 27 martie 1995 privind gestionarea eforturilor de pescuit referitoare la anumite zone și resurse de pescuit comunitare (2) a stabilit criteriile și procedurile pentru instituirea unui sistem de administrare a eforturilor de pescuit în zonele CIEM Vb, VI, VII, VIII, IX, X și Copace 34.1.1, 34.1.2 și 34.2.0;
întrucât, pe baza informațiilor transmise de statele membre, Regulamentul (CE) nr. 2027/95 (3) a stabilit un sistem de administrare a efortului de pescuit referitor la anumite zone și resurse de pescuit comunitar și a stabilit, pe zone de pescuit, pentru fiecare stat membru, nivelul maxim anual al efortului de pescuit;
întrucât, cu ocazia adoptării Regulamentului (CE) nr. 2027/95, Danemarca aprecia că pescuitul industrial este asimilat pescuitului de specii pelagice și, în consecință, nu a adus la cunoștința Comisiei evaluarea efortului de pescuit necesar acestor nave;
întrucât s-a dovedit că pescuitul industrial practicat de Danemarca nu privește doar speciile pelagice, ci și speciile bentonice, în special capelinul și peștele-lance norvegian;
întrucât este necesară, pe baza informațiilor transmise odată cu cererea Danemarcei din 22 iulie 1997, și cu respectarea criteriilor definite de Regulamentul (CE) nr. 2027/95, modificarea nivelului maxim al efortului de pescuit alocat Danemarcei pentru a ține seama de pescuitul industrial al acestor specii bentonice;
întrucât se impune modificarea, în consecință, a Regulamentului (CE) nr. 2027/95,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 2027/95 cu privire la nivelul maxim anual de efort de pescuit de specii bentonice cu unelte mobile și fixe, pentru Regatul Danemarcei, se înlocuiește cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 ianuarie 1999.